24 alumnes de Burjassot conclouen els cursos de Formació Professional per a l’Ocupació de fusteria i jardineria
2025-07-24

Divendres passat 29 d’abril, el Centre Socioeducatiu Díaz Pintado acollia l’acte de clausura dels dos programes de Formació Professional per a l’Ocupació que s’han estat impartint des de CEMEF. L’acte de clausura va comptar amb la presència del regidor de Promoció Econòmica, Roc Senent, i de la regidora d’Educació, Laura Espinosa. Els dos cursos clausurats, que han sigut finalitzats per 24 alumnes de Burjassot, i que han tingut una durada aproximada de cinc mesos, són “muntatge de mobles i elements de fusteria” i “activitats auxiliars en vivers, jardins i centres de jardineria”.

Tots dos cursos, que han donat l’oportunitat a 24 persones de formar-se en el coneixement d’una professió, millorant així les seues oportunitats d’ocupabilitat, han sigut finançats pel Servei Valencià de Formació i Ocupació (SERVEF).

Tant el regidor de Promoció Econòmica i CEMEF, Roc Senent, com la regidora d’Educació, Laura Espinosa, van felicitar, tant als professors que han impartit tots dos cursos, com als 24 alumnes que els han realitzat, desitjant-los sort, en el futur pròxim, per a poder trobar una ocupació sobre la base dels seus interessos i la formació rebuda.

Després de l’acte de clausura, tots els presents van gaudir d’un àpat, preparat i servit per a l’ocasió, pels alumnes del programa de formació professional de cuina.